6. ΠΡΟΕΔΡΙΚΟΝ ΔΙΑΤΑΓΜΑ της 28 Νοεμ./16 Δεκ. 1934 (ΦΕΚ 434 Α΄) Περί ιδρύσεως Γραφείων Ναυτικής Εργασίας εν εκάστη παραλιακή πόλει, ένθα εδρεύει Λιμενική Αρχή. Έχοντες υπ’ όψει το άρθρ. 3 του Νόμ. 4369 «περί κυρώσεως του Ν.Δ της 23 Δεκ. 1925, δι’ ου εκυρώθη σχέδιον Διεθνούς Συμβάσεως ευρέσεως εργασίας εις ναυτικούς», το από 31 Ιουλ. 1930 Δ/μα «περί λειτουργίας του εν Πειραιεί Γραφείου Ναυτικής Εργασίας», το από 19 Απρ. 1932 Δ/μα «περί ιδρύσεως Γραφείου Ναυτικής Εργασίας εν Σύρω και Χίω» και το από 23 Νοεμ. 1932 Δ/μα «περί ιδρύσεως Γραφείου Ναυτικής Εργασίας εν Άνδρω» προτάσει του Ημετέρου επί των Ναυτικών Υπουργού, μετά σύμφωνον γνώμην του Συμβουλίου του Εμπορικού Ναυτικού και του Συμβουλίου της Επικρατείας (αριθ. γνωμ. 857/1934), απεφασίσαμεν και διατάσσομεν: Άρθρ.1.-Πλην των ήδη ιδρυθέντων και λειτουργούντων Γραφείων Ναυτικής Εργασίας εν Πειραιεί, Σύρω, Χίω και Άνδρω, συνιστώνται εν εκάστη των άλλων παραλιακών πόλεων του Κράτους, ένθα εδρεύει Λιμενική Αρχή, εκ των εν άρθρ. 14 του Ν.Δ της 27 Μαΐου 1927 «περί διοικήσεως του Εμπορικού Ναυτικού» αναφερομένων, Γραφεία Ναυτικής Εργασίας, σκοπόν έχοντα την μέριμναν της ευρέσεως εργασίας εις τους εργάτας θαλάσσης, ως και την υπόδειξιν και λήψιν των ενδεικνυομένων μέτρων προς ισορρόπησιν της προσφοράς και ζητήσεως εν τη ναυτικη εργασία. Άρθρ.2.-Η αρμοδιότης και λειτουργία των κατά το προηγούμενον άρθρον συνιστωμένων Γραφείων Ναυτικής Εργασίας είναι η αυτή προς την του Γραφείου Ναυτικής Εργασίας Πειραιώς, ως αύτη διαγράφεται εις το από 31 Ιουλ. 1930 Δ/μα «περί λειτουργίας του εν Πειραιεί Γραφείου Ναυτικής Εργασίας». Άρθρ.3.-1.Η Διεύθυνσις των υπό του παρόντος συνιστωμένων Γραφείων Ναυτικής Εργασίας ανατίθεται εις τους οικείους Λιμενάρχας. 2.Εν ελλείψει των κατά το άρθρ. 3 του ανωτέρω Δ/τος «περί λειτουργίας του εν Πειραιεί Γραφείου Ναυτικής Εργασίας» μετεχόντων της Συμβουλευτικής Επιτροπής εφοπλιστών της φορτηγού ναυτιλίας, ορίζονται δι’ αποφάσεως του Υπουργού των Ναυτικών, ως αντιπρόσωποι αυτών οι υπό της Ενώσεως των Ελλήνων Εφοπλιστών υποδεικνυόμενοι, ή εν περιπτώσει μη αποδείξεως τοιούτων εντός μηνός από της σχετικής προσκλήσεως, οι ελευθέρως υπό του Υπουργού των Ναυτικών (Δ.Ε.Ν.) εκλεγόμενοι. 